پریشانیں منی ارواہ
دل مئیں باز حیرانیں
گشاں چیا گشاں چیا
مئیں ٹونکاں گوشداری کئے
مئیں ٹپاں کئے نگاہداری
آں کئیں دڑداں مئیں ھونگاری
مں ھیراناں ھمے ٹونکا
ترا ڈساں؟ دلا دارں ؟
دلا داراں ، ترکی دل
ترا ڈساں تہ تڑسی ثوں
یہ نوخیں روھوئے چَرَّئے
اے پوہی دڑد و ویلانی
گرانیں لیکوئے نام ایں
ہمے زانتئے گلاں پلاں
شہ
ھونیں بُنزہاں آنڑزانی نمباں
آف زڑتہ
لُڈغنت مرشی گو بالاذا
اگاں زانئے کپئے وئیلے
شہ زیندا زیند لوٹگ
باز اوکائیں
اے ٹونکے چَتَّرے چہوا
ملنڈے نئیں
بزاں زانغ گرانیں کنڈغے دیما
دروکے کِنذغئے نام ایں
شہ زیندا پژ جننگ نامیں
بلہ زیندا شہ
کسے سیر بیثہ
نئیں کہ بثہ بی
گنوخیں توکلی بث بی
یا رحمان ے یا چگھا ے
مری ایں رحملی بث بی
زہیر و زارہاں بل دے
گو زیندا زیند گوازینگ
مزیں کارے مزیں بارے
تؤ زانئے زندگی چے ایں ؟
تؤ زاںئے روژنی چے ایں ؟
ہمے روشاں کنوں دیما
گو رازییا ہمے زیندا
جنو ں پشتا پہ ڈولییا
ہمے سیاھیں شپا شہ
گڑ کنوں چُنڈے
تہارئے بام بی رازے
یا بامے چہر بی رازے
نواں دہ لزتے نوبی
یا پرما مزلے نوبی
پہ تیگاں بانگوے نوبی
پہ تیگاں بانگوے نوبی
زوراخ بزدار